બાળપણથી છોકરીને શારીરિક બંધારણનો તફાવત દર્શાવીને સમજાવી દેવામાં આવે કે, છોકરામાં વધુ તાકાત હોય, એ વધુ ઊંચા હોય, છોકરા દરેક જગ્યાએ પહોંચી વળે. એ સાથે શરૂ થાય એક અદૃશ્ય સરખામણી. સપનાના રાજકુમારની શરૂઆત પરિવાર અને સમાજમાં જ્યારે ચર્ચાય ત્યારે છોકરો છોકરી કરતાં મોટો, વધુ ભણેલો અને વધુ કમાતો હોય એ પૂર્વશરતો હોય છે. એ સાથે છોકરીના જિનેટિક અને સામાજિક વારસામાં પણ લાગણીના સંબંધો અને સંવેગોને વધુ પ્રાધાન્ય અપાય છે. આથી જ સંબંધ બચાવવાની અથવા કહો કે સંબંધની ગરજ સ્ત્રીને વધુ હોય છે અને સાહજિકપણે એને નમતું જોખવાની આદત પડી જાય છે. સંબંધનું સન્માન જાળવવા ક્યારેક જીદ તો ક્યારેક ઇચ્છા જતી કરીએ તે બરાબર છે, પણ એ સન્માન બંને પક્ષે સરખું હોવું જોઈએ. આ દરેક સંબંધમાં લાગુ પડે છે. એકસરખી ભાગીદારી શક્ય ન હોય તો પણ ત્રાજવાના બંને પલ્લાં વચ્ચે ઝાઝો તફાવત ન હોવો જોઈએ. સંબંધ એટલે લોહી કે સામાજિક જોડાણ નહીં, પણ બે વ્યક્તિ વચ્ચેની સમજણ, સંવાદ અને અગત્યનું પરિબળ એકબીજા માટે અને એકબીજાને જોડતા સંબંધનું સન્માન.